b"\n_START_ARTICLE_\nSoldadura tova\n_START_PARAGRAPH_\nLa soldadura tova \xc3\xa9s un tipus de soldadura que consisteix a unir dos fragments de metall, sovint coure, ferro o llaut\xc3\xb3, per mitj\xc3\xa0 d'un metall d'aportaci\xc3\xb3 amb un punt de fusi\xc3\xb3 baix (per sota dels 450\xc2\xa0\xc2\xb0C) i inferior al del punt de fusi\xc3\xb3 dels metalls a soldar. Normalment es fa servir un aliatge eut\xc3\xa8ctic compost principalment d'estany i plom.\n_START_SECTION_\nFil d'estany\n_START_PARAGRAPH_\nEl fil d'estany \xc3\xa9s un aliatge de plom i estany que s'usa com a material d'uni\xc3\xb3 quan s'usa el soldador el\xc3\xa8ctric. Segons la composici\xc3\xb3 de l'aliatge, el fil d'estany pot fondre entre els 169\xc2\xb0C i els 240 \xc2\xb0C. De fil d'estany, n'hi ha de diferents di\xc3\xa0metres segons la grand\xc3\xa0ria dels materials que s'hagin de soldar. Normalment es presenta enrotllat formant una bobina, per\xc3\xb2 tamb\xc3\xa9 hi ha barretes per soldar peces de grans dimensions.\n_START_SECTION_\nSoldadura el\xc3\xa8ctrica\n_START_PARAGRAPH_\nEn el camp de l'electricitat i electr\xc3\xb2nica es fa servir per unir components entre si o amb cables. L'estany blanc proporciona bona continu\xc3\xaftat el\xc3\xa8ctrica i \xc3\xa9s el material d'aportaci\xc3\xb3 m\xc3\xa9s usat, encara que en certs components s'utilitzen aliatges amb plata o or. Des de 2006, la normativa Europea RoHS obliga exceptuant algunes ind\xc3\xbastries espec\xc3\xadfiques com les ind\xc3\xbastries m\xc3\xa8dica o aeroespacial entre d'altres, a utilitzar soldadura sense plom. Aquest canvi complica aquest tipus de soldadura, ja que sol requerir una major temperatura i/o la utilitzaci\xc3\xb3 d'aliatges m\xc3\xa9s cares que contenen un alt contingut d'estany (Sn) aix\xc3\xad com plata (Ag), coure (Cu) i traces de n\xc3\xadquel (Ni). L'aliatge m\xc3\xa9s usat sol ser SAC305 (Sn96.5Ag3Cu0.5, mescla semi-eut\xc3\xa8ctica) i SAC405 (Sn95.5Ag4Cu0.5, mescla eut\xc3\xa8ctica)._NEWLINE_La uni\xc3\xb3 d'ambd\xc3\xb3s metalls ha d'oferir la menor resist\xc3\xa8ncia possible al pas del corrent el\xc3\xa8ctric. S'han de complir alguns requisits perqu\xc3\xa8 la uni\xc3\xb3 es porti a terme amb \xc3\xa8xit. La qualitat de l'estany haur\xc3\xa0 de tenir les proporcions adequades: 60% d'estany i 40% de plom. El motiu que es tri\xc3\xaf aquest aliatge \xc3\xa9s degut al fet que cap d'aquests dos metalls per separat fon a una temperatura superior als 300\xc2\xa0\xc2\xb0C, mentre que en l'aliatge que compon l'estany fon a 232\xc2\xa0\xc2\xb0C._NEWLINE_La neteja tamb\xc3\xa9 juga un paper fonamental a l'hora de soldar. Per realitzar una bona soldadura, tots dos trossos han d'estar nets de greix, \xc3\xb2xid, etc._NEWLINE_Hi ha diferents m\xc3\xa8todes per netejar les parts a soldar, per\xc3\xb2 el m\xc3\xa9s senzill \xc3\xa9s utilitzar estany en rodets. Aquest ve presentat en forma de fil enrotllat i t\xc3\xa9 al seu interior un o diversos fils de resina. El paper de la resina \xc3\xa9s, en fondre's, desoxidar i desengreixar els metalls a soldar."